AlexejDobrolubov/national_council_slovak_2010 huggingface dataset:
9. schôdza NR SR - 12.deň - B. popoludní
Dátum: 2024-02-20
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

122. Ďakujem za slovo. Taktiež, Ľubo, ti ďakujem za to, ako si to poukázal a rozobral v konkrétnych prípadoch, a naozaj preukazovanie pôvodu príjmov a majetku je dôležité pre to, aby Slovensko si zachovalo nejakú tú svoju čistotu a bojovalo proti korupcii. Ďakujem ti aj za príklad vlastne Talianska, tak ako to funguje u nich, a naozaj je to jeden zo siedmich spôsobov, ako zaviesť vlastne aj na tejto politickej scéne poriadok a zabrániť teda nadmerným príjmom, k obohacovaniu sa majetkami, ktoré, tak ako si spomínal, v konkrétnych prípadoch, sú až rozprávkovo vysoké, a luxus, ktorý vlastne si si zadovážili alebo majú určití ľudia, tak keby tento luxus sa prerozdelil a... a vlastne... možno predal, tak koľkým ľuďom by sme pomohli ? Koľko bezdomovcov je na Slovensku? Koľko je ľudí, ktorí, koľko je ľudí na Slovensku, ktorí nedokážu vyžiť, ktorí sa trápia a žijú v chudobe? Presne o to nám ide, aby sme boli spravodliví a aby zákon platil rovnako pre všetkých, aj pre politikov a mocných, ktorí, ako vieme, za 30 rokov v niektorých prípadoch sa obohatili tak, že môžu generácie a generácie nič nerobiť a iba si užívať ten luxus, majetok a peniaze. Ďakujem ti, Ľubo.
9. schôdza NR SR - 12.deň - B. popoludní
Dátum: 2024-02-20
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

88. Taktiež veľmi krátko. Ďakujem za tento návrh, taktiež ďakujem všetkým, ktorí vystupovali, a osobne si myslím, že dedičstvo Slovenskej republiky nie je iba hmotné, ale práve aj hodnotové a charakter, spravodlivosť, ale aj, aj odvaha bojovať za ľudské práva všetkých ľudí, ktorí sa zúčastnili či Sviečkovej, alebo 17. novembra, boli tak silné, že zmenili dejiny, zmenili chod štátu, zmenili vládnu moc, ktorá vtedy, keď, ktorá vtedy vládla, a myslím si, že človek je stále tou najsilnejšou, najsilnejším bodom, obyčajný človek, ktorý, ktorý má charakter, ktorý má dobré srdce, je tou najsilnejšou zbraňou, a tak aj taký prejav vďaky, úcty voči tým, ktorí vybojovali vlastne to, čo máme dnes, že môžme slobodne rozprávať, že naše práva sú chránené, tak už iba z úcty k týmto ľuďom, ktorí, ktorí sa zapríčinili o to, čo dnes žijeme, a že môžme naozaj slobodne žiť, tak vás vyzývam aj v mene svojom, aby ste nepozerali na to, kto to predkladá, ale aby naozaj po 35 rokoch sa dostalo takejto vďaky všetkým tým, ktorí boli na tých, na tom námestí v Bratislave, všetkým tým, ktorí bojovali a nebáli sa napriek tomu, že nevedeli, ako dopadnú, ostať, vytrvať, a tak ako Božie slovo hovorí, kto vytrvá do konca, bude spasený, tak aj, aj my, všetci tí, ktorí máme to právo v utorok hlasovať aj za tento návrh zákona, tak ukážme svoju hrdosť, ukážme to, ako sme hrdí na dedičstvo Slovenskej republiky aj na to, nie iba na to hmotné, ale práve na to charakterové, na to, čo naši otcovia, naše staré mamy a možno aj vaši otcovia, ja som síce mladý, ale vaši otcovia, možno vy sami ste boli na tom pochode, na tej sviečkovej manifestácii, tak podporte tento návrh a ešte raz, ďakujem aj tebe, Anka, aj tebe, Rišo, za tento návrh. Ďakujem za slovo. (Potlesk.)
9. schôdza NR SR - 11. deň - A. dopoludnia
Dátum: 2024-02-16
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

26. Ďakujem za slovo. Ďakujem, pani poslankyňa, za pripomenutie vlastne všetkých tých odborných debát a riadneho pripomien... riadneho procesu, kedy sa zapojilo do, do vlastne tvorby tejto legislatívy viacero organizácií, aj vaše ministerstvo. A ja chcem podotknúť iba jednu vec, ktorú ste vo svojej rozprave podotkli aj vy, že je to ľahšia cesta pre Slovensko vyriešiť to ako štát a nedopustiť, aby vlastne tieto poškodené ženy išli ďalej, či podávali sťažnosti európskemu súdu, kde mame jasné dôkazy, že vlastne tieto poškodené ženy vyhrali ten súdny proces, a myslím si, že aj ekonomicky je to pre náš štát výhodnejšie, zobrať to do svojich rúk, vyriešiť to, dať za tým bodku a vlastne nedovoliť viac, aby sa to opakovalo. Čiže ešte raz ďakujem za vaše vystúpenie a ďakujem za podporu.
9. schôdza NR SR - 10.deň - B. popoludní
Dátum: 2024-02-15
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

137. Ďakujem za slovo. Ďakujem ti, Anežka, za tvoje vystúpenie aj za to, že si poukázala na reálne fakty či Českej republiky, ale aj tých konkrétnych prípadov, ktoré sa stali. Čo je krivda? Krivda je nespravodlivý čin, ktorého dôsledkom je nejaké, nejaké poškodenie. Bavíme sa tu o ľudských životoch, o tom, že tu boli poškodzované konkrétne reálne ženy tým, že nevedeli, čo sa im deje, či počas zákroku, alebo vyšetrenia. A myslím si, že to je jednak nespravodlivosť, ale aj hriech, ktorý, ktorý tu je. A ja sa tak ľudsky chcem prihovoriť za všetky tie ženy, ktoré, ktoré utrpeli túto krivdu, že nevedomo im bolo vlastne poškodené, nevedomo im bolo odopreté to, že aby mohli mať ďalšie deti. Čiže nie je to vôbec o tom, ako už spomínal môj kolega Peťo Pollák, z akej politickej strany sme, je to niečo, čo čaká Slovenskú republiku, a či to príde teraz alebo o pár rokov neskôr, aj tak raz sa s tým bude musieť Slovenská republika vysporiadať. A zopakujem sa, nič nenahradí to, ani len peniaze, že tie ženy už nebudú mať svoje deti. Nič nenahradí to, že tie rodiny sú ochudobnené, ale aj Slovensko je ochudobnené možno ľuďmi, ktorí by sa narodili. Tak aspoň takto sa odškodnime a napravme tú krivdu, ktorá tu je. Preto vás prosím, aby ste toto... (Prerušenie vystúpenia časomerom.)
9. schôdza NR SR - 6.deň - B. popoludní
Dátum: 2024-02-08
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

98. Ďakujem za slovo. Pán Hlina, ďakujem za vaše vystúpenie. Pravda sa ťažko počúva a presne prijatím tejto novely a tejto novinky, ktorú sme sa dozvedeli iba tento týždeň, o ktorej sa nediskutovalo, presne týmto idete porušovať ľudské práva. My sa tu nebavíme o ženách, ktoré ešte len budú znásilnené, ale aj o týchto. Ale o ženách, ktoré boli znásilnené. O maloletých, ktorí boli znásilnení. A presne ako moji predrečníci hovorili o tom, že tí mladí alebo tie deti potrebujú čas. Pred pár týždňami v našom meste 15-ročný chlapec spáchal samovraždu, kedy skočil z 50 metrov kvôli tomu, že bol zneužívaný na strednej škole a bál sa to povedať. Vy sa zahrávate so životmi ľudí. A keď tu chcete chrániť niekoho, kto je z vašej bandy, lebo urobil niečo zlé. (Reakcie z pléna.) Ja hovorím k predrečníkovi. (Reakcie z pléna.) Toto je nehorázne, čo idete urobiť. Smejete sa z ľudí, vysmievate sa z toho, čo bolo včera, že tu bolo vyše 18-tisíc ľudí pred parlamentom. Beriete čas pánovi Hlinovi, keď vystupujete. Jasné, vysmievajte sa z ľudí, len tak ďalej sa vysmievajte, ale raz títo ľudia vám to všetko spočítajú. Ale z Boha si nerobte srandu a ani z ľudí. Môžte to ešte zmeniť, zmeňte to, sme v treťom čítaní, zmeňte aspoň túto vec, ktorou arogantne hovoríte, že idete chrániť niekoho. (Potlesk.)
6. schôdza NR SR - 20. deň - A. dopoludnia
Dátum: 2024-01-19
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

257. Ďakujem za slovo. Kolega Hargaš ďakujem za vašu rozpravu. Stále keď, keď či vo faktických, alebo keď máte rozpravu, tak stále viete presne zacieliť tie ich alebo vyvrátiť ich argumenty a dostať ich do takého úzkeho rohu, kde sa cítia zle aj tými, tými vecami na konci, keď ste čítali, že koľkým svojim voličom by mali vysvetliť vlastne tú hranicu 35-tisíc eur, následky tohto Trestného zákona. A ďakujem, že ste sa aj dotkli aj Petra Pellegriniho, ktorý, ktorý pred voľbami hovoril úplne iné veci, ako naznačuje jeho chovanie teraz. Jasne, všetci si pamätáme na to, na to vystúpenie v televízii, kedy prehlasoval a bil sa do pŕs a hovoril, že on si nevie predstaviť, že by každú stredu mal sedieť s Ficom. Aleže by mal spolupracovať so stranou SMER. Hneď po voľbách ukázal svoju tvár, hneď po voľbách ukázal to, že vlastne nebolo to celkom tak a všetkým jasne ukázal svoju pravú tvár. Tento človek dnes ide ohlasovať svoju kandidatúru na prezidenta. A tak ako už aj kolega hovoril vo svojom, vo svojej faktickej poznámke, že za nich bude taký nadpis, že Slovensko potrebuje pokoj, tak vôbec si nemyslím, že on je ten, kto zabezpečí Slovensku pokoj. Slovensko potrebuje prezidenta, ktorý bude čestný, ktorý bude spravodlivý a ktorý bude vedieť dodržať svoje slovo. A pán Pellegrini určite nespĺňa ani jednu podmienku z týchto. Ďakujem, pán Hargaš, za vaše vystúpenie. (Potlesk.)
6. schôdza NR SR - 20. deň - A. dopoludnia
Dátum: 2024-01-19
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

197. Ďakujem za slovo. Pani poslankyňa Gažovičová, ďakujem za vaše vystúpenie, presne ste trafili hlavičku a veľmi sa mi páčil ten príbeh, ktorý ste čítali, kde žena, obyčajná žena má strach z týchto vecí, ktoré sa tu dejú. Iba chcem dodať, že takýchto ľudí na Slovensku je omnoho, omnoho viac, sú ich tisíce, kedy majú obavu o to, čo bude, keď táto novela prejde, čo bude, ak sa ÚŠP zruší. A presne ten opak programového vyhlásenia vlády, Lepšie, pokojnejšie a bezpečnejšie sa tu ide diať, lebo ľudia sa necítia bezpečnejšie, ľudia sa necítia pokojnejšie a určite sa nebudú mať lepšie. To, čo tu zasieva koalícia a vláda, je strach, atmosféra strachu a obavy. Obavy čestných ľudí, obyčajných ľudí, ktorí rozmýšľajú, ako sa majú chrániť, ako sa budú môcť chrániť vôbec. Nikto nemyslí na nich. Je to arogantné, že, že vláda myslí na malú skupinu ľudí a jedným ťahom všetkých hádže do jedného, do jednej veľkej priepasti strachu a obáv. A chcem vám poďakovať aj za, za rozobratie zákonného a nezákonného konania. To je veľmi, veľmi dôležité, lebo táto novela podporuje nezákonné konanie, dáva motiváciu tým, ktorí to budú ďalej takto robiť, a vôbec nepodporuje a neodmeňuje tých, ktorí konajú zákonne a dodržiavajú zákon.
12. schôdza NR SR - 15.deň - B. popoludní
Dátum: 2024-05-14
Poslanec: Danko, Andrej 
Druh vystúpenia: Vystúpenie v rozprave

180. Takže pýtam sa, či je všeobecný súhlas, aby mohol dokončiť vystúpenie pán poslanec? (Výkriky v sále.) Nie, nie! Dobre, nie je. Takže my by sme vás nechali to dokončiť. Dobre, ďakujem, pokračujeme, myslím zajtra o 9. hodine. Nie, v stredu, nie, v štvrtok. Zajtra o deviatej. (Ruch v sále.) Áno, áno, RTVS-ka ide, dobre, ďakujem. Pekný večer.
4. schôdza NR SR - 1.deň - B. popoludní
Dátum: 2023-11-23
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

200. Ďakujem za slovo. Kolegyne, kolegovia, ďakujem, Samo Migaľ, že si dal perfektnú analýzu odpočtu zodpovednej práce pána ministra Matúša Šutaj Eštoka od jeho prvého dňa nástupu do funkcie, od jeho poverenia až do dnes, keď sme sa dozvedeli, že dopoludnia bol ešte zachraňovať Slovensko a migráciu v Rakúsku a pripravuje sa na ďalšie kroky. Ja by som chcel v tejto faktickej poznámke tiež potvrdiť to, čo si aj avizoval vo svojom vystúpení, kde si tak trošku aj spochybnil tých, ktorí sa podpísali pod toto odvolávanie, a ja mám taký pocit, že buď to urobili z nevedomosti, alebo to urobili príliš tendenčne. Tá nevedomosť môže spočívať napríklad aj z tej mantry, ktorá sa tu neustále opakuje, kde ako keby tí, ktorí to hovoria, nerozumeli alebo nevedeli, nechceli vedieť, že neexistuje žiadne právoplatné rozhodnutie súdov. A stále dookola hovoríte o nejakých právoplatných rozhodnutiach súdov, ktoré nie sú právoplatné. Právoplatné je len to asi, čo je oproti. Tak ak ste na základe takýchto mantier, vážení kolegovia, ktorí ste podpísali tento návrh na odvolanie ministra Matúša Šutaja Eštoka, ktorý nie je žiadnym ministrom minulosti, možno vám vyhovovalo doterajšie pôsobenie pána ministra vnútra, ale on je minister, ktorý si zodpovedne plní svoju prácu, jej reálne výkony a má dobrú perspektívu do budúcnosti. Tešíme sa na ďalšie kroky, ktoré bude robiť tak razantne, ako začal doteraz. Ďakujem.
3. schôdza NR SR - 3. deň - A. dopoludnia
Dátum: 2023-11-16
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

26. Ďakujem za slovo, pán predseda. Ja by som chcel naozaj tiež sa pridať k pochvalným slovám na adresu pána kolega Saba, mal to veľmi dobre pripravené, len tak-tak to stihol v tých dvadsiatich minútach. Aj prejav bol dobrý, ale čo sa týka obsahu, naozaj by som chcel, opäť, ako včera som vás všetkých prosil o trpezlivosť a o zváženie toho, čo tu odznie k PVV-čku, pretože tieto veci, o ktorých ste hovorili, iste prídu na stôl vtedy, keď prídu konkrétne návrhy zákonov k tej-ktorej téme, a zrejme nedošlo k pochopeniu toho, že v tom programovom vyhlásení vlády, to, čo povedal pán kolega Kalivoda, nemôže byť všetko podrobne. To by bol naozaj siahodlhý dokument. Ale chcem aj poďakovať, pochváliť pána Saba za to, že ocenil tú časť programového vyhlásenia vlády, ktorá na viacerých miestach hovorí o tom, že samospráva bude pre štát partnerom, nie ako to bolo doteraz tri a pol roka. Prijímali sa rozhodnutia spoza zeleného stola bez toho, že by boli prerokované so samosprávami, a preto som rád, že ste ocenili túto časť programového vyhlásenia vlády, kde sa táto agenda práve zdôrazňuje, že bez prerokovania príslušnej agendy s predstaviteľmi samospráv, či je to už Združenie miest a obcí Slovenska, Únia miest Slovenska alebo SK8, že sa nič mimoriadne neudeje. Ďakujem pekne.
22. schôdza NR SR - 2.deň - B. popoludni
Dátum: 2024-10-23
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

94. Pán kolega Galko, páči sa mi vaša aktivita, by som povedal trochu hyperaktivita v tomto, ako apelujete na KDH a hovoríte, čo je správne a čo nie. Tak pár faktických vecí, aby sme, aby ste vedeli, aby aj kolegyne a kolegovia v parlamente vedeli, prečo táto zmena tu je. Keď sa obsadzovalo, obsadzovali výbory, tak KDH chcelo mať po dvoch poslancoch v sociálnom, školskom aj zdravotníckom výbore, pretože to boli pre nás priority. Tomu sme obetovali aj to, že nemáme žiadneho predsedu výboru, myslím si ako jediná strana v tejto poslaneckej snemovni, takže preto sme navrhli, aby sme mali dvoch členov aj v sociálnom výbore. A pani Holečková odišla. My už teraz nad ňou nemáme moc, aby sme ju dávali do nejakého iného výboru, ale nemáte pravdu to, čo hovoríte, že sme sa nedohodli, alebo že apelujete na nás, či ideme so smerákmi ju proti jej vôli odvolávať. My sme sa s Martinou Holečkovou dohodli. Bol som pri tom, spolu s predsedom nášho klubu Igorom Janckulíkom sme o tom hovorili, prijala to, súhlasila s tou zmenou, takže bola s týmto rozhodnutím aj s návrhom klubu komfortná. Nie je to zmena proti jej vôli, nehovoríte pravdu.
22. schôdza NR SR - 2.deň - A. dopoludnia
Dátum: 2024-10-23
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

12. Ďakujem. Vážená pani kolegyňa Jurík, rád by som reagoval na váš príspevok najskôr tým, že v KDH si veľmi vážime ženy. Radi ich vidíme v riadiacich funkciách. Domnievam sa ale, že možno pravdou a voľbou pre kariérny rast žien môže byť aj skutočnosť, že ženy sa samé rozhodnú pre iný spôsob alebo cieľ svojej kariéry, napríklad vyučovanie detí doma, v škole alebo v mimovládnom sektore. Jednoducho chcú možno časť svojej kariéry dobrovoľne obetovať pre rozvoj svojej rodiny, a to je v poriadku. Myšlienka povinných kvót na obsadzovanie riadiacich pozícií sa mi preto zdá ako snaha, ktorá im nemusí vôbec pomôcť. Rodová rovnosť ako rovnosť príležitostí pre ženy aj mužov áno, zákonné ustanovenia na dosiahnutie cieľov vyváženosti pod sankciami neviem. Ďakujem.
22. schôdza NR SR - 1.deň - A. popoludni
Dátum: 2024-10-22
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

36. Ďakujem pekne, pán kolega Hajko, dobre, že si upozornil na to, ako Slovenská republika stagnuje, čo sa týka dobiehania priemeru Európskej únie, a to, že sa prepadáme v porovnaní so susedmi s Českom alebo s Poľskom. Je treba, aby ľudia mali primerané príjmy a naoko aj tento zákon o minimálnej mzde tomu chce pomôcť, ale podľa mňa veľmi dobre si to dal do kontextu aj konsolidácie, kde som tiež presvedčený, že vláda ide zlým trendom, keď konsolidáciu dáva na bremeno, na plecia podnikateľom a občanom, vláda by jednoznačne mala šetriť aj na sebe. A táto konsolidácia, ako bola prijatá, zaťaží čisté príjmy občanov. Je to aj preto, lebo obmedzuje daňový bonus a preklápa rodičovský dôchodok do asignácie a súhlasím s tým, ako si to nazval, že toto je faktické zlikvidovanie rodičovského dôchodku. KDH bolo za zachovanie daňového bonusu aj rodičovského dôchodku v súčasnej podobe a myslím si, že toto si skôr či neskôr ľudia uvedomia a takýto prístup vlády bude znamenať aj začiatok konca štvrtej Ficovej vlády. A som rád aj za to, že si upozornil na výdavky zamestnancov štátu. Ak nemáme ani na to, aby štát vyplácal minimálne mzdy svojim zamestnancom, tak toto bolo treba najskôr doriešiť predtým, ako bude chcieť dvíhať minimálnu mzdu, ktorá bude mať široké dopady na tvorbu miezd aj na firmy, ako si na to správne poukázal. Ďakujem.
19. schôdza NR SR - 13.deň - A. dopoludnia
Dátum: 2024-10-02
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

40. Ďakujem pekne. Ďakujem za tvoje vystúpenie, pán predseda Milan Majerský. Hovoril si o tom, že v KDH si ctíme inštitúcie, preto sme išli aj na stretnutie s premiérom ku konsolidácii a priniesli sme reálne návrhy. Preto nás mrzí a opakujem to tu znova, že odznelo, že sme nepriniesli nič. Priniesli sme konkrétne návrhy, ale to by sme sa museli o tom dokázať ináč rozprávať, ozaj na úrovni okrúhleho stola aj v rámci koalície, opozície, ktorý si tiež spomínal. Možno v inom kontexte, ale takto malo prísť aj k dohode ku konsolidácii. Hovoril si aj o tom, že na konsolidáciu treba odvahu a treba si dokázať utiahnuť opasok, ale nemôžme konsolidačné bremeno hádzať len, alebo z veľkej, obrovskej miery na plecia občanov. Tuto pre mňa bol zaujímavý príklad našich českých kolegov, ktorí tiež robia konsolidáciu a ozdravujú verejné financie, a zacitujem ministra financií Zbyňka Stanjuru, ktorý povedal, že našou jasnou úlohou bolo a je ozdraviť verejné financie a vysporiadať sa s tou minulosťou. Teraz je správny čas na to, vrátiť Česko späť do formy. Rozhodne to nie sú populisticky populárne kroky, ale verím, že ľudia pochopia ťaživosť situácie. Naša krajina jednoducho nemôže pokračovať v živote na dlh budúcich generácií, povedal minister financií Zbyněk Stanjura a dodal, že ak chceme presvedčiť našich občanov, že myslíme znižovanie tempa zadlžovania krajiny vážne, považujeme za povinnosť začať šetriť u nás na strane štátu. Preto šetria cez 20 miliárd na prevádzke a v platovej oblasti. Tak by sme to mali robiť aj my.
19. schôdza NR SR - 12.deň - B. popoludni
Dátum: 2024-10-01
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

44. Ďakujem, pán kolega Svoboda. My nespochybňujeme potrebu konsolidácie, všetci vidíme že máme problém a hrozí nám grécka cesta. Ale hádzať dookola vinu na predchádzajúce vlády Matoviča a Hegera, prípadne Ódora, je už trochu trápne. Chápem, že sú to vaše noty, že to musíte hovoriť, aby ste zmiernili to, s čím prichádzate, aby to ľudia, tieto opatrenia dokázali prijať. Ale nie je to fér. Naše verejné financie sú v problémoch aj vďaka predchádzajúcim vládam Róberta Fica. Povedali ste vo svojom príspevku, že konsolidačný balíček je zodpovedný a spravodlivý. Nuž myslím, že nie je zodpovedný, lebo vláda nešetrí na sebe a stále rozdáva a rozhadzuje tam, kde by nemusela. A nie je ani spravodlivý, lebo bremeno dáva na občanov, najmä na občanov. Dusí podnikateľov a ako to otvárame aj v našich príspevkoch, že plánované zavedenie dane z transakcií môže ohroziť fungovanie organizácií, pôsobiacich v oblastiach verejnej prospešnosti. Hlavne v oblasti sociálnych služieb, zdravotníctva, vzdelávania, starostlivosti o deti a mládež pri ochrane životného prostredia alebo ľudských práv. Tieto organizácie netvoria zisk, a preto náklady na novú daň z transakcií musia nájsť z financií, ktoré sa im podarí vyzbierať od ľudí a firiem, alebo získať ich z verejných financií určených na realizáciu ich projektov v oblastiach, akými sú zdravotníctvo, sociálne služby, vzdelávanie a ďalšie. Takže náklady, ktoré bude predstavovať nová daň, budú primárne cítiť tí, ktorým tieto organizácie pomáhajú svojimi službami, svojou materiálnou a finančnou podporou, teda v konečnom dôsledku naši chorí, naši sociálne odkázaní, naše deti a ich pomáhajúce rodiny. Toto si myslíme my v opozícii, ale takisto skonštatoval... (Prerušenie vystúpenia časomerom.)
19. schôdza NR SR - 12.deň - B. popoludni
Dátum: 2024-10-01
Poslanec: Čaučík, Marián (KDH)
Druh vystúpenia: Vystúpenie v rozprave

32. Ďakujem, pán kolega Hajko, ďakujem za tvoj fundovaný prejav, príspevok. Povedal si, že dnes sú presne dva týždne, ako nám predstavitelia vlády na obrazovkách ukázali, ako by mala vyzerať konsolidácia. No, neukázali, nemáš v tomto celkom pravdu. Lebo obsah, to, čo sme sa o konsolidácii dozvedeli, sa za tie dva týždne neustále menili, stále sa mení a ešte meniť bude. Ale myslím, že takto si na to aj poukázal. Bolo tak včera na výboroch, keď už vieme, že sadzby na DPH sa menia na knihy, ubytovanie, fitnescentrá. Toto už vieme, ale čo dostaneme na stôl zajtra po rokovaní vlády, po koaličnej rade? To stále nevieme. Tak sa všetci dozvedáme informácie postupne počas posledných dní a najmä tí, ktorí by mali vedieť o čo v konsolidácii pôjde a mali by mať čas na seriózny, odborný a politický dialóg s vládou, ale o takýto dialóg nebol záujem. Samosprávy, združenie zamestnávateľov, odborné združenia a platformy a v konečnom dôsledku aj my poslanci Národnej rady Slovenskej republiky sa o opatreniach dozvedáme nedôstojne a na poslednú chvíľu. A naozaj máme rokovať o balíku 2,7 miliardy eur v skrátenom legislatívnom konaní za dva dni? Takto sa to nerobí, takto sa nemá robiť. Preto jednoznačne súhlasím s tebou, že o konsolidácii by sa malo rokovať spolu s návrhom štátneho rozpočtu na budúci rok. A preto aj podporujem tvoj návrh, aby sa návrh konsolidačného balíka vrátil predkladateľovi na dopracovanie, aby sme o ňom rokovali na budúcej schôdzi aj s návrhom štátneho rozpočtu na rok 2025. Ďakujem.
19. schôdza NR SR - 12.deň - A. dopoludnia
Dátum: 2024-10-01
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

22. Pán minister, povedali ste, nikto neprišiel s opatrením aspoň za pol miliardy. Potom hneď následne na to rozoberáte časť návrhu od KDH. Tak priniesli sme návrhy na konsolidáciu alebo nie? Hovoriť, že nikto neprišiel s opatreniami, je veľmi neseriózne, pán minister. Rovnako na stretnutí, na ktoré pozval premiér Robert Fico lídrov opozičných strán, Robert Fico povedal: "Veľmi pozorne sme ich počúvali a zistili sme nie, že majú iný názor na konsolidáciu, oni nemajú žiaden názor na konsolidáciu." Toto je hrubá lož. To je kampaň a nie diskusia o konsolidácii a rozpočet. Môžete mať iný názor na naše opatrenia a môžete si myslieť, že by to nefungovalo a že by sa toľko neušetrilo. Ale o tomto mala byť odborná diskusia týždne a mesiace dopredu. Mali diskutovať aj poslanci Národnej rady, odborné združenia, komory, odbory, združenie zamestnávateľov, združenia miest a obcí, mnohé ďalšie organizácie. Teraz si ich staviate proti sebe zbytočne. Zaujalo ma, čo ste hovorili o tom, že ste diskutovali medzi desiatimi členskými krajinami o dani z finančných transakcií a zaujímalo by ma, aká tá daň vo väčšine týchto organizácií by bola. Pretože áno, ona môže mať zmysel pri obrovských objemoch a veľkých transakciách, ale poďme k nám. Povedali ste, že v Maďarsku daň prináša peniaze a neplatia ju bežní ľudia. Áno, chvalabohu, že s týmto neprichádzate, lebo toto by bol naozaj extrém. Ale daň u nás budú platiť všetci podnikatelia - firmy, podnikatelia - fyzické osoby, živnostníci, aj právnické osoby ako občianske združenia, nadácie, neinvestičné fondy, registrované cirkvi a náboženské spoločnosti a nimi zriadené organizácie, aj Slovenský červený kríž. Toto je zle.